User talk:Lietuovs Herojius

Jau ketvirtus metus iš eilės prieš Šv. Velykas TV3 Žinių tarnyba drauge su iškiliausiomis ir garbingiausiomis šalies asmenybėmis, Lietuvos pramogų ir sporto pasaulio žvaigždėmis, politikos, Bažnyčios ir kultūros veikėjais, žiniasklaidos atstovais pakvietė pagerbti paprastus žmones už jų nepaprastus darbus. Šiemet Šv. Kotrynos bažnyčioje vykusioje iškilmingoje ir jaudinančioje apdovanojimų ceremonijoje, kurią, kaip ir kasmet pradėjo LR Prezidentas Valdas Adamkus, „Lietuvos garbės 2007” statulėles atsiėmė šie nusipelnę žmonės iš Lietuvos ir užsienio:

Nominacija „Metų žygdarbis”: vilnietė Ole ir Ivanas Semionovai už išgelbėtą skęstantįjį. Apdovanojimą įteikė „Lietuvos garbės 2007“ komisijos narė, televizijos režisierė Galina Dauguvietytė. Nominacija „Metų pareiga”: ugniagesys Audrius Valinskis iš Šilutės už išgelbėtus iš degančio buto du mažamečius berniukus. Apdovanojimą įteikė TV3 laidos „Lietuvos ryto televizija” vedėja Jovita Valeikaitė. Nominacija „Metų pasiaukojimas”: dingusių žmonių šeimų paramos centro įkūrėja ir vadovė Ona Gustienė. Apdovanojimą įteikė Lietuvos Prezidentas Valdas Adamkus. Nominacija „Metų geradarys”: policininkas iš Didžiosios Britanijos Gary Pettengellis už visokeriopą paramą ir pagalbą Lietuvos emigrantams. Jis yra pirmasis užsienio pilietis, nominuotas ir gavęs „Lietuvos garbės” apdovanojimą, kurį jam įteikė „Lietuvos garbės 2006“ laureatė Europos Sąjungos komisarė Dalia Grybauskaitė. G. Pettengellio apdovanojimą visai Didžiajai Britanijai tiesiogiai transliavo BBC radijas. Nominacija „Metų pašaukimas”: kunigas Valerijus Rudzinskas už įkurtą reabilitacijos centrą visuomenės atstumtiesiems. Apdovanojimą įteikė „Lietuvos garbės 2007“ komisijos narys Arkikatedros administratorius kun. Ričardas Doveika. Nominacija „Metų drąsos vaikas”: Mangirdas Venslovas (9-erių), Deivydas Venckus (8-erių) ir Viltė Vimbaraitė (8-erių). Apdovanojimus „Metų drąsos vaikams” įteikė režisierius Arūnas Matelis, TV3 laidos „Taip arba Ne” vedėjas Marijus Mikutavičius ir širdies chirurgas profesorius Vytautas Sirvydis. Speciali TV3 žiūrovų simpatijų „Lietuvos garbės 2007“ statulėlė įteikta lietuvių kilmės pasaulinio garso mokslininkei iš Indonezijos Birutei Galdikas, kuri jau 35-erius metus – ilgiausiai nei bet kuris mokslininkas pasaulyje – rūpinasi nykstančiais orangutanais, kaip ji pati sako „džiunglių žmonėmis”. B. Galdikas „Lietuvos garbei” šiemet buvo nominuota „Metų pasiaukojimo” nominacijoje. Ji sulaukė daugiausiai TV3 žiūrovų simpatijų per ketverius „Lietuvos garbės” gyvavimo metus. Apdovanojimą įteikė Lietuvos užsienio reikalų ministras Petras Vaitiekūnas. Specialus šio projekto rengėjų TV3 Žinių apdovanojimas už tai, kad pirmoji metė iššūkį Lietuvoje klestinčioms algoms „vokeliuose”, atiteko vis dar bedarbei Daliai Budrevičienei. Apdovanojimą įteikė TV3 Žinių tarnybos vadovė Jolanta Butkevičienė.

Kaip ir kasmet, šiemet „Lietuvos garbės 2007” laureatai buvo apdovanoti ne tik iš tauriųjų metalų ir juodojo marmuro sukurtomis statulėlėmis, o ir sulaukė iš projekto rėmėjų – mecenato akcinės bendrovės „VST”, generalinio rėmėjo „Švyturys”, pagrindinio rėmėjo akcinės bendrovės „Ūkio bankas” ir kitų – daugybės staigmenų, jų svajonių išpildymų: O. ir I. Semionovai gavo kelionę į Olės vaikystės šalį Kazachstaną ir asmeninį Rusijos estrados princo Filipo Kirkorovo pasveikinimą, ugniagesys A. Valinskis – šuolį su parašiutu, skrydį oro balionu su draugais ir kelionę į Belgijoje vyksiantį ULEB taurės finalą, kunigas V. Rudzinskas – jo reabilitacijos centrui muzikos ir darbo terapijai skirtus smuiką, milžinišką įrankių dėžę ir čekį pirtelės statybai, taip pat susitiko su savo bendražyge vienuole Igne, O. Gustienė – bilietus į operą „Bohema“ ir kelionę dviem į jos svajonių miestą Paryžių, policininkas G. Pettengellis – kelionę po gražiausius Lietuvos kampelius, milžinišką lietuvių-anglų kalbų žodyną ir Lietuvos policijos 1-ojo laipsnio pažymėjimo ženklą „Angelas sargas” iš Lietuvos policijos komisaro Vytauto Grigaravičiaus rankų, B. Galdikas – finansinę ir juridinę paramą jos fondui „Tarptautinis Birutės Galdiko gamtosaugos fondas” Lietuvoje įsteigti ir populiarinti jį ateityje, taip pat Holivudo aktorės Rūtos Lee pasveikinimą ir dovaną - šalikėlį, kurią įteikė Lietuvos estrados princas Rytis Cicinas, „Metų drąsos vaikas” M. Venslovas – kompiuterį, policininkas G. Pettengellis įteikė jam savo šalmą, o TV3 žiūrovas padovanojo jo svajonių dviratį, „Metų drąsos vaikas” D. Venckus – Arvydo Sabonio pasirašytą krepšinio kamuolį, šalmą nuo visų Lietuvos gaisrininkų ir savaitgalį visai šeimai Druskininkų vandens parke ir viešbutyje „Aqua medūna”, „Metų drąsos vaikas” V. Vimbaraitė – riedučius, išsvajotą gyvūnėlį triušiuką ir asmeniškai jai aktoriaus Džiugo Siaurusaičio įgarsintą jos mylimiausio animacinio herojaus vaiduokliuko Kasparo pasveikinimą.

Šiuos drąsa, pasiaukojimu ir meile gyvenimui spinduliuojančius žmones šiemet vertino ir jų nepaprastomis istorijomis džiaugėsi „Lietuvos garbės 2007” komisijos nariai: ponia Alma Adamkienė, televizijos režisierė G. Dauguvietytė, Arkikatedros administratorius kun. R Doveika, „Lietuvos garbės 2006” laureatai Europos komisarė D. Grybauskaitė ir širdies chirurgas V. Sirvydis, režisierius A. Matelis, TV3 televizijos laidų vedėja Nomeda Marčėnaitė.

Jaudinančius gyvo garso pasirodymus „Lietuvos garbės 2007” laureatams dovanojo Violeta Riaubiškytė, Irena Starošaitė, Augustė, Aistė Pilvelytė, Aistė Smilgevičiūtė, Marijus Mikutavičius, Mantas, Edmundas Kučinskas, Alanas Chošnau, Vilius Tarasovas, Andrius Rimiškis, Jonas, Nojus, „Mango”, „Delfinai”, „Amberlife”, „Mokinukės”, choreografas Gintaras Svistunavičius, saksofonininkas Danielius Praspaliauskis, kompozitorius Žeraldas Povilaitis, „Dangaus” dalyvių choras, Gintaro Rinkevičiaus vadovaujamas styginių instrumentų orkestras, DJ Mamania ir kiti.

„Lietuvos garbės 2007” apdovanojimų ceremoniją, kurią TV3 žiūrovai pamatys antrąją Šv. Velykų dieną, balandžio 9-ąją, 19.00 val. vedė TV3 Žinių vedėjai Aurelija Razmarataitė ir Rokas Petkevičius. Pernykštė įspūdinga, jaudinanti „Lietuvos garbės 2006” apdovanojimų ceremonija buvo žiūrimiausia TV3 televizijos metų laida.